Summary: Proposta entregue en dezembro às Nações Unidas abrange Ilhas Selvagens, que pertencem a portugueses e podem ter reservas de gás natural.

A Espanha entregou no último mês de dezembro uma proposta à ONU (Organização das Nações Unidas) para alargar sua plataforma continental e incluiu no projeto as Ilhas Selvagens, localizada no oceano Atlântico, que pertencem a Portugal e supostamente possuem reservas de gás natural. O governo português tenta minimizar qualquer conflito. Madrid reivindica a soberania de uma área de 296,5 quilômetros e dentro deste limite estão as Ilhas Selvagens (composta pela Selvagem Grande e Selvagem Pequena) – que possuem cerca de dez mil quilômetros quadrados e faz parte da Ilha da Madeira, apesar de estarem mais próximas das Ilhas Canárias. Os espanhóis argumentam que o território não é uma ilha, como alega Lisboa, mas apenas rochedos. As Ilhas Selvagens são um subarquipélago do arquipélago da Madeira localizado no Oceano Atlântico, a 165 quilómetros a norte da arquipélago espanhol das Canárias, a 250 quilómetros ao sul da cidade doFunchal (Madeira), a cerca de 250 quilómetros a oeste da costa africana. O arquipélago é um santuário para aves, é muito agreste e tem uma área total de 273 hectares. O Estado Espanhol tem insistido em que a delimitação da Zona Económica Exclusiva (200 milhas náuticas) se faça ignorando as Selvagens, ao considerá-las como rochas, enquanto que o Estado Português insiste na sua classificação como ilhas, ampliando assim a Zona Económica Exclusiva (ZEE) portuguesa. Tirado de Opera Mundi


Summary: Ana Mato presentou a súa renuncia como ministra de Sanidade após coñecerse que o xuíz Ruz a sinala como beneficiaria lucrativa da trama Gürtel.

A responsábel do Ministerio de Sanidade do goberno español emitiu esta cuarta feira un comunicado de imprensa co que anunciou a súa demisión. Trátase da primeira renuncia no executivo de Mariano Rajoy relacionada coa corrupción. Mato foi sinalada no decorrer da investigación xudicial que instrúe Pablo Ruz, como beneficiaria lucrativa da trama Gürtel. A decisión de Mato oficialízase horas antes de que o presidente español, Mariano Rajoy, compareza no Parlamento para explicar o seu plan de rexeneración democrática. No comunicado de imprensa, Ana Mato di non estar imputada na investigación mais o xuíz Ruz sinálaa no seu último auto como "partícipe lucrativa" da Gürtel e chámaa a prestar declaración en sede xudicial. Segundo as investigacións do instrutor, a xa ex-ministra de Sanidade tería percibido por volta de 31.500 euros procedentes da trama de corrupción, que gastou en agasallos, viaxes, paiasos e festas destinadas ás súas crianzas. Mato atribúe a decisión á súa "situación familiar" e á vontade de non "prexudicar" o presidente Rajoy nen o Partido Popular.


Summary: A portavoz nacional do Bloque anunciou a súa decisión rodeada por un grupo de mulleres militantes. "É hora de que rachemos conxuntamente cos teitos de vidro", subliñou.

Ana Pontón compareceu esta segunda feira perante os medios de comunicación para anunciar que se postulará ao proceso aberto no BNG para elixir a persoa que optará á presidencia da Xunta nas eleccións ao Parlamento. A portavoz nacional do BNG desde a XV Asemblea Nacional asegurou que adoptou a decisión após "ter falado con moitas persoas" e que outras se teñan dirixido a ela para dar o paso. Neste senso, amosou o seu agradecemento pola iniciativa impulsada por un grupo de militantes no que apoiaban a súa candidatura. "As mulleres debemos rachar colectivamente cos teitos de vidro, situar no centro das políticas a defensa da igualdade, o feminismo" Rodeada por unha vintena de mulleres militantes entre as que se atopaba a deputada Montse Prado, Ana Pontón asegurou que "á hora de tomar a decisión di que "foi importante o compromiso coa igualdade" cre que as mulleres "debemos rachar colectivamente cos teitos de vidro, situar no centro das políticas a defensa da igualdade, o feminismo" un "camiño", di, "que non só queren camiñar as mulleres" senón "tamén moitos homes", enfatizou. A súa candidatura é até o momento a única feita pública á espera de que remate o prazo de presentación das mesmas na cuarta feira (20 de abril). Así as cousas, en resposta aos medios de comunicación, Pontón asegura que "facilitamos que calquera persoa se poida presentar e coa convición de que iso é positivo, non sei cantas organizacións pode dicir que para se candidatar só precisan o aval de 50 persoas" polo que a existencia de máis ou menos candidaturas, dixo, dependerá da militancia. "Nesta casa [o BNG] favorecemos a democracia interna", subliñou. O prazo habilitado polo Consello Nacional para presentar candidaturas remata o 20 de abril De cara aos comicios que terán lugar este ano Ana Pontón defendeu o BNG como "unha alternativa clara e contundente" ao Partido Popular e ao "señor Núñez Feijóo" de quen dixo "é pasado". Fronte a iso, dixo, o Bloque preséntase como "un proxecto de futuro para a maioría social", "as persoas que están a sufrir a precariedade nos seus traballos", a que "tivo que emigrar e quere retornar". "Somos unha alternativa para acabar co espolio e promover o resgate da maioría social" situando no centro, di, a "capacidade para decidir". "Galiza é mellor que o goberno que temos" e "as galegas e galegos temos moito que dicir e ilusión, esperanza por poder cambiar esta realidade", afirmou.


Summary: O 9N, o decreto de especialidades, entrevista a Vari Caramés...e moito máis neste semanario. Xa o podes adquirir na nosa loxa.

Sermos Galiza chega ao número 122. O 9N e o ciclo que se abre agora en Catalunya centran o tema da semana. Falamos con organizacións políticas catalás, plataformas cívicas, galegos en Catalunya e cataláns en Galiza... para ter boa conta do que está a ferver nun país que está a construír o seu propio futuro. Tamén analizamos o decreto de especialidades que propón o Ministerio español para desenvolver a LOMCE, que desespecializa as aulas e atenta contra os dereitos laborais do profesorado. En deportes coñecemos o Universitario Ferrol, o soño daquelas nais do 97. O clube departamental é o único galego na máxima categoría do baloncesto español. En 'Uns tests para estresarse' falamos das necesidades de capital para o conxunto do sistema financeiro europeo poderían achegarse ao medio billón de euros. Cándido Pazó regresa ao teatro infantil 25 anos despois. Contamos todos os detalles neste número. E tamén falamos de Fran P. Lorenzo, gañador do Blanco Amor coa novela 'Cabalos e Lobos'. Entrevistamos a Vari Camarés, fotógrafo que fai unha exposición vintage nunha galería de Vigo. E outra entrevista é a J. Carretero, de San Martiño de Trebello (Cáceres), un estremeño namorado dunha fala diferente.En Viaxes na Miña Terra imos até a Serra do Xistral.


Summary: As medidas de seguridade obrigan a institucións e asociacións a buscar alternativas imaxinativas para homenaxear o intelectual neste 17 de Maio.

A conmemoración das Letras Galegas mantense viva a través da acción da cidadanía, institucións e de asociacións que, botando man de imaxinación e das posibilidades tecnolóxicas dispoñíbeis na actualidade, elaboraron unha serie de alternativas para celebrar Ricardo Carvalho Calero a través das redes. Numerosos eventos foron suspendidos ou adiados con motivo da crise sanitaria provocada polo coronavirus, entre estes, o tradicional pleno da Real Academia Galega, que se desenvolverá o 31 de outubro, no teatro Jofre de Ferrol, ou o concerto que impulsa o Consello da Cultura Galega (que pasa ao día 30). No entanto, a Academia decidiu aproveitar a fase de desconfinamento en que se atopa a Galiza para renderlle tributo ao intelectual e polígrafo, cunha sinxela ofrenda floral ante a casa que tiña o escritor en Carreira do Conde, na capital do país, cumprindo coas medidas de seguridade decretadas polo Goberno. O acto contará coa presenza de Víctor Freixanes e Margarita Ledo; o presidente do Parlamento, Miguel Santalices; o alcalde de Compostela, Xosé Sánchez Bugallo; o conselleiro de Cultura, Román Rodríguez; e Antonio López, reitor da USC. Ferrol, municipio natal de Carvalho Calero, tamén apostará por un pequeno acto simbólico na praza de Armas, despregando unha lona coa imaxe do autor, sobre as 12.30 horas, seguida dunhas palabras do rexidor, Anxo Mato e a interpretación do himno nacional a cargo do cuarteto Toxos e Froles. Tamén neste domingo, 17 de maio, unha pequena representación da plataforma Queremos Galego realizará unha ofrenda floral ante a estatua de Ricardo Carvalho Calero en Compostela, onde lerán o manifesto dedicado ao homenaxeado e asinado pola escritora María Pilar García Negro. Todos eles levarán elementos de protección e manterán a distancia de seguridade. Versos nas redes A campaña A nosa lingua é a nosa identidade, da Deputación de Pontevedra, impulsou unha colaboración especial coa Asociación de Escritoras e Escritores en Lingua Galega (AELG), en que autores da provincia protagonizan 24 pezas audiovisuais onde interpretan fragmentos de textos de Carvalho Calero e que se difundiron ao longo da semana. Entre os participantes atópanse Fina Casalderrey, Carlos Taboada, María Xosé Porteiro, Miguel Anxo Alonso, Eva Mejuto, Rafael Fernández Lourenzo, Miriam Ferradáns, Ramón Caride, Marta Dacosta ou Elena Gallego, entre outros. A Cidade da Cultura impulsou tamén unha lectura coral en liña de textos do profesor ferrolán, a través dunha recompilación de vídeos realizados por cidadás e cidadáns con textos seleccionados pola poeta Pilar Pallarés, amiga persoal de Carvalho Calero. Documentais e recursos Unha das iniciativas máis completas para conmemorar Carvalho Calero vén da man da colaboración entre AGAL e a Xunta. A web Carvalho2020.gal recolle a versión dixital da mostra A voz presente, que repasa a dimensión artística, humana e lingüística do intelectual. A exposición pódese visitar xunto a contidos de todo tipo que ofrecen unha completa panorámica sobre a vida e obra de Ricardo Carvalho e que ademais esta dispoñíbel tanto adaptada á norma ILG-RAG como a de AGAL. Martinho Montero Santalha asina a biografía do autor, que se completa con fichas de todas as súas obras e traballos, da man de Marcos Saavedra. Tamén ofrece seis unidades didácticas adaptadas ás diferentes etapas educativas; un monográfico dedicado a Scórpio e outro desde unha lectura en clave feminista. E, ademais, o documental De Carballo a Carvalho. Mostras de todo tipo As bibliotecas públicas galegas ofrecen actividades, exposicións e alternativas que aproveitarán os medios dixitais e telemáticos para compensar as restricións da crise sanitaria. A Biblioteca Pública Miguel González Garcés da Coruña difundirá unha guía de lectura sobre o escritor e outra sobre a súa vida e obra, que será obxecto de concursos e accións nas redes. A Biblioteca Pública de Lugo mantén a mostra Carvalho Calero Lucense, unha exposición virtual que presenta unha liña do tempo coa súa obra poética, teatral, de prosa e ensaio escrita durante a súa estancia na cidade. A Biblioteca Pública de Ourense unirá esta conmemoración á festa dos maios, cunha creación floral dedicada a Carvalho Calero, unha mostra dixital sobre a súa obra e outra sobre outros autores. A Biblioteca Pública Antonio Odriozola de Pontevedra ten a iniciativa Letras con moito ritmo, onde o publico infantil é o protagonista, escribindo e recitando poesía, alén de ofrecer a exposición Ricardo Carvalho Calero: compromiso coa lingua. A Biblioteca Pública Ánxel Casal de Compostela tamén conta cunha exposición virtual nas súas redes sociais, con infografías, e a difusión de fondos da plataforma GaliciaLe. A Biblioteca Pública de Vigo Juan Compañel conta coas mostras virtuais Carvalho Calero, Pretérito (im)Perfecto: traxectoria e obra e As Letras de grandes e pequenos, esta última pensada en chave infantil. A Biblioteca de Galiza, a biblioteca central do Sistema Galego, inclúe unha sección no seu portal con todos os artigos e poemas publicados por Carvalho Calero nas diferentes cabeceiras de prensa galega que se atopan dixitalizados, ademais dos recursos dispoñíbeis na rede. Obras para o 17M O Consello da Cultura Galega difundiu neste sábado a edición facsimilar de Farsa das zocas, unha pequena peza teatral de Carvalho Calero, xunto a unha lectura dramatizada a cargo Tito Asorey, Melania Cruz e María Vázquez. E dará a coñecer a composición de Miguel Brotóns a partir dun poema de Carvalho Calero. Tamén neste sábado o proxecto Semente Trasancos fixo público o primeiro poema que Ricardo Carvalho Calero escribiu en galego, A Galiza, que a asociación gravou e colgou nun vídeo na plataforma YouTube.


Summary: Por outra parte, o pleno da Deputación de Lugo aproba por unanimidade tres mocións orientadas a defender os intereses do sector pesqueiro.

O presidente da Federación Nacional de Confrarías de Pescadores e patrón maior do porto de Burela, Basilio Otero, avanzou esta terza feira a convocatoria de mobilizacións polo veto da Unión Europea á pesca de fondo. "Temos que facer algunha acción social, isto non pode quedar só con papeis ou recursos", advertiu Otero, quen defendeu que é preciso que se vexa "realmente" que o sector está preocupado. "Témonos que mover, non podemos quedar na bonhomía de mandar un papel e reclamar. Temos que darlle unha volta a isto", advertiu. Aliás, explicou que "caben dous tipos de mobilizacións", unha que pasaría por ir protestar a Bruxelas e outra por levar as súas queixas a Madrid "ao Paseo da Castellana, onde se atopa a representación permanente" que ten a UE no Estado español. A Comisión Europea desbota suspender o veto á pesca de fondo porque é "a mellor decisión" mais ábrese a "revisalo" en novembro Seguidamente, Basilio Otero aplaudiu a intervención do ministro de Agricultura e Pesca, Luis Planas, quen "foi realmente duro, nun contexto dun Consello de Ministros da Unión Europea, apoiado por Francia e Irlanda". "Non podemos quedar na casa ante unha agravio de tal magnitude", incidiu o patrón maior. Ao mesmo tempo, sinalou que se trata dunha comarca "especialmente tocada" polo veto, ao que hai que sumar que hai "moitos [barcos] pincheiros que traballan" en zonas onde se aplica a prohibición da pesca de fondo. "Ao final afecta toda a Galiza. Isto vai facer que os barcos que traballaban aí teñan que desprazarse a outras zonas e iso vai influír noutras artes de pesca", avisou. Só na Mariña, poderanse ver afectados perto dun centenar de embarcacións e uns mil empregos. Unanimidade na Deputación de Lugo Pola súa parte, o pleno da Deputación de Lugo aprobou esta terza feira, co voto favorábel de todas as forzas políticas —PSdeG e BNG, no goberno, e PP, na oposición—, tres mocións presentadas por cada un dos grupos na defensa da frota galega. A UE veta a pesca de arrastre en 87 zonas do Atlántico, incluído o Gran Sol "Imos rexeitar esa política europea e estamos plenamente convencidos de que o que dixo o ministro vai saír adiante, vai pelexar xudicialmente e vai gañar contra esa normativa que sacou este comisario lituano [Virginijus Sinkevicius]", esgrimiu o presidente da Deputación, José Tomé. A vicepresidenta, a nacionalista Maite Ferreiro, lamentou que isto "vén dado das políticas da Unión Europea que ningún Goberno central soubo defender, e desde logo a Xunta tamén se apartou da defensa dos intereses, neste caso, da pesca". "É un desmantelamento que non é novo e agora vemos a boca do lobo", denunciou. E Javier Castiñeira, portavoz popular, argumentou que este é un tema que "afecta a Mariña", afeando que botaba en falta "a presenza do presidente da Deputación" neste debate. "Non temos constancia dunha reunión de Tomé co sector", sinalou.


Summary: Em pelo menos dois estados dos Estados Unidos (Wyoming e Missouri) está a ser considerada a reintrodução da 'morte por fuzilamento' como método para executar cidadãos condenados à pena de morte. A motivação principal para voltar a usar este método é de ordem económica.

A maior potência do mundo está com sérias dificuldades em importar a droga contida na injeção letal, assim, os pelotões de fuzilamento seriam a alternativa mais prática e económica, para ultrapassar o "problema". Os estados de Wyoming e do Missouri já deram sinais nesse sentido e a "solução" poderá mesmo traduzir-se em projeto de lei. "Um dos motivos pelos quais escolhi os pelotões de fuzilamento e não qualquer outra forma é porque, francamente, é a opção mais barata para o poder público" Um deputado republicano do estado do Missouri, Paul Fitzwater, disse ter "as vítimas em mente", quando manifestou o seu apoio a esta alteração legislativa. "As pessoas olham para os presos que vão ser executados como vítimas. Mas as verdadeiras vítimas não têm voz porque estão mortas", disse a um jornal local. Um outro eleito, do Wyoming, também se manifestou publicamente favorável ao regresso dos pelotões de fuzilamento, sempre que não seja possível executar com recurso a injeção letal. "Um dos motivos pelos quais escolhi os pelotões de fuzilamento e não qualquer outra forma é porque, francamente, é a opção mais barata para o poder público", afirmou o republicano Bruce Burns e membro do Senado do Wyoming. "Creio que os custos de construção de uma câmara de gás são proibitivos quando considerado o número de pessoas que seriam executadas, ou até o preço de guilhotinas", argumentou. O estado do Utah é o único que já empregou este método de execução. Usou-o três vezes desde 1977, e, a última vez foi em 2010, quando o preso Ronnie Lee Gardner optou por esta via. Esquerda.net


Summary: A opera prima de Andrés Goteira convértese no filme con máis galardóns da historia dos premios, ao obter 13 galardóns nunha gala que reclamou máis espazo para as mulleres e máis uso e presenza da lingua propia no audiovisual galego.

O filme con máis galardóns na historia dos premios. Dhogs arrasou nos Mestre Mateo ao obter 13 figuras na gala celebrada na noite deste sábado no Pazo da Ópera da Coruña na que se xuntou reivindicación artística e feminista coa defensa da lingua e da cultura galega e mesmo proclamas contra o proxecto megamineiro de Touro. 'Dhogs' converteuse no filme con máis galardóns na historia dos Mestre Mateo: 13 Dhogs, opera prima de Andrés Goteira, emerxeu como o fenómeno que xa foi noutros certames internacionais e conquistou os galardóns á mellor longametraxe e mellor guión, dirección e montaxe para o de Meira, que comparte a última con Juan Galiñanes. Os académicos e académicas recoñeceron tamén a interpretación protagonista de Melania Cruz e de Iván Marcos e a interpretación de reparto de María Costas e Antonio Durán, Morris. O filme fixo pleno nas categorías interpretativas, pero gañou tamén os premios á mellor dirección de produción para Suso López, dirección de fotografía para Lucía Catoira Pan, música orixinal para Germán Díaz, dirección de arte para Noelia Vilaboa e son para David Machado e Javier Pato. A boa nova, ademais, chegou en forma de adianto por parte dos responsables da película: estrearase, por fin, nas salas de Galicia no vindeiro mes de maio. "Algo pasa cando custa tanto distribuír unha fita en galego nos cines de Galicia", reivindicaron, ademais de denunciar a "precariedade" e deixar claro que lograr o conseguido está "ben para demostrar que se pode", pero que é inviable manter traballos deste tipo na situación precaria na que o levaron a cabo. O premiado filme estrearase nas salas galegas o vindeiro mes de maio Outra ópera prima, A batalla descoñecida, neste caso dirixida por unha muller, Paula Cons, gañou o premio ao mellor documental. Moi novos tamén son os Porco Bravú, que gañaron o seu terceiro premio á mellor serie web con Peter Brandon. Pola súa banda, Matria, de Álvaro Gago, conquistou o de mellor curtametraxe, confirmando tamén as boas críticas que recibiu polo mundo adiante, e The neverending wall o de mellor curtametraxe de animación. Conserveiras do noso fixo o propio co de mellor anuncio e Troubled times (Green Day), de Manu Viqueira, co premio ao mellor videoclip. Nieves Rodríguez, mellor comunicadora, reivindicou o uso do galego e pediu máis presenza da lingua propia no audiovisual Serramoura acadou por cuarto ano consecutivo o premio á mellor serie de televisión, mentres que A Revista Fin de Semana gañou o de mellor programa de televisión e Nieves Rodríguez o de mellor comunicadora polo seu traballo no Vaia Troula!. A presentadora da televisión pública reivindicou o traballo das mulleres, a potencia da cultura galega e, sobre todo, a lingua propia. "Dicía Castelao que se aínda somos galegos é por obra e graza do idioma... Pois se existe o audiovisual galego tamén é por obra e graza do idioma", dixo entre os aplausos do público. E foi máis aló: "Falade galego, diante das cámaras e tamén detrás, por favor". Ao tempo, o abano vermello co lema Máis mulleres foi tamén protagonista tanto nas fotografías da gala coma nos discursos de moitas das premiadas, que reivindicaro o traballo feminino no audiovisual galego e reclamaron máis presenza de mulleres tanto entre os protagonistas das pezas como nos espazos de responsabilidade. A presentadora da gala, Iolanda Muíños, insistiu na mensaxe e presumiu dun cinema galego que "triunfa fóra de Galicia". O abano vermello co lema Máis mulleres foi tamén protagonista tanto nas fotografías da gala coma nos discursos de moitas das premiadas Os premios televisivios completáronos Dani Viqueira Carballal e Veru Rodríguez Rodríguez pola realización de Tesouros no faiado. Ademais, Arantxa Domínguez gañou o premio ao mellor vestiario polo seu traballo en Juana de Vega, Vizcondesa do Arado e Chicha Blanco e Vicen Betí o de mellor maquillaxe e perruquería en Os fillos do sol. Os discursos contra a megamina prevista en Touro tamén foron protagonistas na gala A Academia Galega do Audiovisual (AGA) tamén recoñeceu a traxectoria de entidades e profesionais relevantes do audiovisual en Galicia co Premio de Honra "Fernando Rey" e co Premio Especial "José Sellier". Este ano, as homenaxes foron para os Multicines Norte e para a actriz María Bouzas, que o recolleu na gala agradecendo o "espazo de liberdade, de creación e de respecto" que é a AGA e os premios e non dubidou en criticar o megaproxecto mineiro previsto en Touro e en reclamar ao conselleiro de Cultura, Román Rodríguez, que reclame á TVG "que informe" do conflito. Ela, e outras compañeiras e compañeiros, levaban o lema Mina Non no peito. Os premiados e premiadas na XVI edición dos Mestre Mateo / Óscar Corral / Rocío Cibes Ademais, no seu discurso, o presidente da AGA, Carlos Ares, lembrou a Pericles, "o Primeiro Cidadán de Atenas", e asegurou que seguro que "non lle gustaría, hoxe en día, que se secuestrasen cautelarmente libros, se denunciasen pregóns de Entroido, se retirasen obras de feiras de arte por non ofender, non botaría das ondas radios comunitarias, ou non encausaría rapeiros". "As sociedades xustas, libres, honran a poetas e bufóns", insistiu. O presidente da AGA denunciou o secuestro de libros, denuncias de pregóns, retirada de obras de arte, encarceramento de rapeiros ou veto ás radios comunitarias Tamén lembrou que "o audiovisual é unha parte fundamental da cultura e a cultura é unha parte fundamental de Galicia, sen a cal non se pode entender o noso país", para denunciar despois a "precariedade" que sofre o sector e a "desigualdade" que sofren as mulleres. "É hora de que os homes pensemos colectivamente sobre a igualdade, aprendamos, abramos moito os ollos, adaptémonos, sexamos conscientes dos nosos privilexios, saibamos escoitar. E sobre todo, saibamos cando calar", rematou Ares. RELACIÓN DE PREMIAD@S CATEGORÍAS DE PRODUCIÓN MELLOR ANUNCIO PUBLICITARIO: Conserveiras do noso (Miss Movies) MELLOR CURTAMETRAXE DE AMINACIÓN: The neverending wall (Abano Producións) MELLOR CURTAMETRAXE DE IMAXE REAL: Matria (Sombriza Films - Álvaro Gago, Alberto Gago e José Gago-) MELLOR DOCUMENTAL: A batalla descoñecida (Agallas Films) MELLOR LONGAMETRAXE: Dhogs (Gaitafilmes e Pixel Films) MELLOR PROGRAMA TV: A Revista Fin de Semana (Tempada 2017) (TVG) MELLOR SERIE DE TELEVISIÓN: Serramoura (Capítulos 62-98) (Voz Audiovisual e CRTVG) MELLOR SERIE WEB: Peter Brandon. Unha vida pola comedia (Capítulos 1-3) (Porco Bravú coa colaboración de Dinamo) MELLOR VIDEOCLIP: Troubled times (Green Day) (Warner Bros Music e Manu Viqueira) CATEGORÍAS PROFESIONAIS MELLOR COMUNICADOR/A DE TELEVISIÓN: Nieves Rodríguez (Vaia troula!, Programas 133-148) MELLOR DIRECCIÓN: Andrés Goteira (Dhogs) MELLOR DIRECCIÓN DE ARTE: Noelia Vilaboa (Dhogs) MELLOR DIRECCIÓN DE FOTOGRAFÍA: Lucía Catoira Pan (Dhogs) MELLOR DIRECCIÓN DE PRODUCIÓN: Suso López (Dhogs) MELLOR GUIÓN: Andrés Goteira (Dhogs) MELLOR INTERPRETACIÓN FEMININA DE REPARTO: María Costas (Dhogs) MELLOR INTERPRETACIÓN FEMININA PROTAGONISTA: Melania Cruz (Dhogs) MELLOR INTERPRETACIÓN MASCULINA DE REPARTO: Antonio Durán "Morris" (Dhogs) MELLOR INTERPRETACIÓN MASCULINA PROTAGONISTA: Iván Marcos (Dhogs) MELLOR MAQUILLAXE E PERRUQUERÍA: Chicha Blanco, Vicen Betí (Os fillos do sol) MELLOR MONTAXE: Juan Galiñanes e Andrés Goteira (Dhogs) MELLOR MÚSICA ORIXINAL: Germán Díaz (Dhogs) MELLOR REALIZACIÓN: Dani Viqueira Carballal e Veru Rodríguez Rodríguez (Tesouros no faiado, Tempada 1) MELLOR SON: David Machado e Javier Pato (Dhogs) MELLOR VESTIARIO: Arantxa Domínguez (Juana de Vega, vizcondesa do arado)


Summary: Casado, que di rexeitar o "populismo" coa inmigración, alerta da suposta chegada de "millóns" de migrantes sen aclarar de onde tira os datos e atribúea a unha visita de Pedro Sánchez que non existiu. Numerosos estudos demostran que a poboación estranxeira non pon en risco o Estado do Benestar e é minoría na recepción de axudas sociais HEMEROTECA | Como combater os discursos racistas? Alimentar o troll ou non?

HEMEROTECA | Como combater os discursos racistas? Alimentar o troll ou non? Pablo Casado leva apenas unha semana na presidencia do PP, á que chegou tras unha campaña interna na que prometeu defender o ideario do partido sen "complexos" con, entre outros obxectivos, o de "recuperar" electorado que, segundo as sondaxes, podería mudar os populares por Ciudadanos ou a formación de ultradereita Vox. Sete días despois Casado vén de amosar a que pretende que sexa unha das primeiras bandeiras do novo PP, a da alarma ante unha suposta avalancha de inmigración ilegal proveniente de África, na liña de formacións xenófobas doutros puntos de Europa e mesturando, coma estas, feitos puntuais con datos esaxerados ou directamente falsos. No marco dunhas declaracións nas que Casado se situou a si mesmo como "politicamente incorrecto", o substituto de Mariano Rajoy proclamou que "non é posible que España poida absorber millóns de africanos que queiran vir buscando un futuro mellor". Refírese a esa magnitude indeterminada porque, asegurou, hai "estudos policiais que din que hai un millón de inmigrantes esperando as costas libias". Casado non cita a fonte da súa suposta información, se ben nos últimos días un sindicato policial expresouse en termos semellantes, tamén sen citar fontes, e asegura que lanza esta alerta fronte a un suposto "efecto chamada coa visita do presidente do Goberno para recibir os inmigrantes do barco Aquarius", aínda que en realidade esa visita de Pedro Sánchez non existiu. Casado, que di rexeitar o "populismo" en materia de inmigración, apoia a súa alerta na suposta chegada de "millóns" de migrantes sen aclarar de onde tira os datos e atribúea a unha visita de Pedro Sánchez que non existiu "En materia de inmigración non cabe a demagoxia; temos que ser responsables, non ser populistas", culminou Casado unhas declaracións que rematou anunciando que acudirá a Algeciras e Ceuta para "abrazar" axentes da Garda Civil e da Policía que traballan no control das fronteiras. O presidente do PP coida que a chegada de migrantes debérase restrinxir ás "necesidades de emprego" como as derivadas das "campañas agrícolas" ou os "picos de turismo" e non estenderse a eses "millóns" que as cifras oficiais de migración non reflicten por ningures. Non en van, dende principios de século o ano con maior chegada de migrantes ás costas españolas foi 2006 e a cifra quedou algo por baixo das 40.000 persoas. En 2017, o de maior volume de chegadas dende o estourido da crise económica, superou un chisco as 22.000. Ademais, advirten especialistas en migracións e fontes do Ministerio do Interior consultadas por eldiario.es, as tendencias migratorias non mudan dunha semana a outra e, no caso español, os incrementos -evidentemente lonxe das cifras bosquexadas por Casado- prodúcense dende 2013 e responden a factores moi diversos como o acordo da Unión Europea con Turquía, que empurrou estas rutas cara a Libia, dende onde tentar chegar a Italia e cara a Marrocos como última parada antes de España. Contra a evidencia das cifras, tamén no impacto ecómico "Os inmigrantes reciben menos do Estado do que achegan á Facenda pública", concluíu en 2011 un estudo sobre o impacto da inmigración en España Alén das razóns humanitarias ou políticas, as proclamas coas que Pablo Casado achega o PP cara aos argumentarios de líderes da ultradereita continental como Matteo Salvini, Marine Le Pen ou Viktor Orbán tamén ignoran a evidencia das cifras no ámbito económico. Como debulla Íñigo Sáenz de Ugarte para eldiario.es, as alusións de Casado a respecto dun risco para o Estado de benestar por mor da chegada de migrantes non se sosteñen cos datos, senón o contrario. Así, por exemplo, un estudo elaborado no ano 2011 para La Caixa por Francisco Javier Moreno, investigador de políticas públicas do CSIC e María Bruquetas, politóloga da Universidade de Amsterdam, subliñaba que estes "argumentos de sobreutilización do sistema de protección social" están "inxustificados", xa que "os inmigrantes reciben menos do Estado do que achegan á Facenda pública". Segundo este traballo, a poboación estranxeira que se asenta no Estado español acaba achegando "dúas ou tres veces máis do que custan", adoitan facer menor uso do sistema sanitario que a poboación local e dinamizan sectores económicos como o da vivenda, advertía. A inmigración non compensa a crise demográfica galega No caso concreto de Galicia, onde non existe problemática ningunha coa inmigración irregular, estudos recentes apuntan a que o saldo migratorio do país terá unha tendencia positiva nos vindeiros anos, pero nin de lonxe compensará a perda de poboación que provoca a baixa natalidade. Así, as últimas proxeccións demográficas do Instituto Galego de Estatística indican que na contorna do ano 2030 en Galicia nacerán unhas 12.500 persoas ao ano e morrerán máis de 30.000. Isto dará lugar ao peor saldo vexetativo da historia dende que hai datos -case 20.000 mortes máis que nacementos- mentres o saldo migratorio -diferenza entre saídas e entradas- apenas supera as 3.000 persoas. Menos do 20% da poboación que recibiu a Risga en 2017 era estranxeira No caso galego tampouco se sostén a suposta preponderancia da poboación inmigrante no acceso ás diversas prestacións sociais. Así, por exemplo, o último informe da Xunta sobre a xestión da Renda de Inclusión Social (Risga) indica que apenas o 12,6% das persoas que a recibiron durante o pasado ano eran estranxeiras de países alleos á UE e pouco máis dun 3%, procedían de Estados da UE diferentes de España. Noutras prestacións como, por exempo, a renda social do Concello de Santiago, a poboación estranxeira apenas supón unha de cada catro solicitudes e os balances máis recentes de Cáritas indican, no caso galego, que máis de dous terzos das persoas ás que axudaron en 2017 non eran migrantes.


Summary: O texto asinado por 150 persoas -algunha sen militancia e outras de diferentes partidos ou organizacións- pídelles ás "forzas galegas de esquerda" que "dean un paso adiante". CxG pon a Marea Atlántica como "exemplo para construír unha Marea Galega"

Un novo manifesto pide a confluencia das forzas políticas galegas nacionalistas e da esquerda rupturista de cara ás eleccións xerais. Desta vez, trátase de xente nova, algunha sen militancia partidaria e outra de diferentes partidos ou organizacións estudantís, a que asina un documento con 150 firmas iniciais. O manifesto de 150 sinaturas de mozos -sen militancia ou de diferentes organizacións- pide "a unidade nacional galega ás xerais" "Mocidade pola unidade nacional galega ás Xerais", di o manifesto Tempo de Unión que viu a luz un día despois da manifestación unitaria polo Día Nacional de Galicia. "É o momento de dar un paso adiante. Ante esta crise de lexitimidade do sistema opoñemos o seguinte lema: a conquista do poder político. Estamos dispostas e dispostos a saír a gañar, queremos xogar ata o final, e queremos ocupar o noso propio espazo na partida", di o texto, que "reclama" ao "total das forzas galegas de esquerdas, de cara ás eleccións xerais, o mesmo compromiso de unidade de acción que amosa diariamente noutros eidos de acción social". "É o momento de dar un paso adiante. Ante esta crise de lexitimidade do sistema opoñemos o seguinte lema: a conquista do poder político" O manifesto avoga por "unha resposta propia aos nosos problemas". "Queremos participar con sentido do internacionalismo, mais tamén queremos a mellor solución aos nosos problemas. É por iso que reclamamos ás forzas galegas de esquerdas, así como a colectivos sociais e cidadanía non organizada, que actúen tamén de forma autónoma, con independencia doutros centros de decisión e defendendo sempre os nosos intereses", asegura un documento que sinala que "co tecido produtivo desfeito – estaleiros desarticulados, sector lácteo e sector pesqueiro desestruturados, falta de investimento, ausencia total de industrias relevantes – á mocidade galega só lle queda unha saída: a emigración". Por iso, insisten na unión de forzas políticas, sociais e cidadás que "ante un modelo esgotado" aposten por unha confluencia da esquerda galega e desde Galicia. "É o momento de dar un paso adiante", insisten. CxG pon a Marea Atlántica como "exemplo para construír unha Marea Galega" Por outra banda, Compromiso por Galicia (CxG), formación que tamén aposta por unha lista unitaria da esquerda galega ás xerais, puxo a Marea Atlántica da Coruña como exemplo "para construír unha gran Marea Galega". Así, o secretario xeral do partido galeguista reuniuse co alcalde da cidade por esa formación e destacou o goberno local polo "liderado municipal que están exercendo poñendo as persoas e as súas necesidades" Ademais, Bascuas indicou que outro dos cometidos desta xuntanza era "trasladarlle persoalmente a resolución do noso Consello Político Nacional" de promover "unha plataforma cidadá galega, unha Marea Galega" para as vindeiras eleccións xerais que sirva para propiciar un cambio político, institucional, económico e social e para garantir que Galicia teña voz propia no novo escenario político que se abre no Estado. Bascuas cre que unha futura Marea Galega "debería parecerse ao que foi a Marea Atlántica" O líder galeguista cre que "é a cidadanía quen ter que exercer esa responsabilidade, e que as organizacións políticas debemos ser simplemente instrumentos, dando cobertura e achegando o que se nos vaia solicitando de cara a chegar a esa ampla maioría social que quere un cambio político". Este amplo movemento , "que adoptando o nome que adopte, debería parecerse ao que foi a Marea Atlántica da Coruña, onde quen se puxo diante a liderar foi a cidadanía e detrás a empurrar as organizacións políticas, sen veto a ninguén", debe cristalizar, "nun lugar onte todos e todas nos sintamos cómodos e cómodas".


Summary: Hai quen pensa que a insubordinación política que comeza a asomar o fuciño debería perdurar ata rebentar as cinchas que, para amansar á xente normal, seguen a tecer os dous partidos simbióticos que tanto se odian e tanto se aman. Velaí o primeiro remedio para conseguir que os do "no sabe/no contesta", os que pensan que a política só é boa para os que viven dela, se reduza a porcentaxes razoables.

"Acho tão natural que não se pense/ Que me ponho a rir às vezes, sozinho,/ Não sei bem de quê, mas é de qualquer cousa/ Que tem que ver com haver gente que pensa..." ("O guardador de rebanhos", Alberto Caeiro –heterónimo de F. Pessoa-). As eleccións do outro día - xa non lembro a data-, talvez foron convocadas para elixir o Parlamento europeo. Talvez haxa moitos que nin sequera se decataron de que houbo eleccións o outro día As eleccións do outro día - xa non lembro a data-, talvez foron convocadas para elixir o Parlamento europeo. Talvez haxa moitos que nin sequera se decataron de que houbo eleccións o outro día. Mais o que si parece certo é que estes comicios veñen de debuxar en tecnicolor, a tamaño natural e en papel timbrado, a grotesca estampa que representa fielmente o coiñal de artimañas, burradas e atropelos argallados polo "Dúo Estático" que hai tempo formaron PP e PSOE, obcecados en desbaldir o apoio maioritario e incondicional da cidadanía; empeñados en alterar a orde natural das cousas, coa única finalidade de causarlle gozo a unha trullada de revirados que gastan o tempo plantando toxos arnais nos espazos vitais da xente do común, a fin de non deixar medrar o pasto que lle permitiría exercer a súa condición de cidadáns. Unha vez máis, a actitude do Partido gañador de tan extravagantes eleccións, cuxos estrategos políticos empregan a astucia en fabricar maseiras para azacotar a desolación social, contou –como vén acontecendo nos últimos tempos- coa incondicional colaboración dos compadres que ocupan o segundo posto no podio da inopia, empeñados en bailar o arrimado cos anfitrións da festa, por mor desa obsesión inconfesable de ulirlle o pescozo, ata deixarse enfeitizar pola fedorenta fragrancia que obstrúe as pituitarias das liberdades e dereitos conquistados, para contribuír de balde a que o respectable público sexa cada vez máis súbdito e, consecuentemente, menos cidadán. Pois iso. Haberá que seguir apertándolle a gorxa á perversa teimosía das dúas principais formacións políticas, que tanto suan para domear á veciñanza e lle esmoucar os dereitos esenciais –sexan da xente ou dos pobos-, para tratar de converter a democracia nunha especie de rito no que, uns cantos devotos dos partidos maioritarios, se desprazan en procesión a depositar a papeleta que axuda a bendicir o que previamente determinaron os os donos do chintófano. Hai quen pensa que a insubordinación política que comeza a asomar o fuciño debería perdurar ata rebentar as cinchas que, para amansar á xente normal, seguen a tecer os dous partidos simbióticos que tanto se odian e tanto se aman Daquela, hai quen pensa que a insubordinación política que comeza a asomar o fuciño debería perdurar ata rebentar as cinchas que, para amansar á xente normal, seguen a tecer os dous partidos simbióticos que tanto se odian e tanto se aman. Velaí o primeiro remedio para conseguir que os do "no sabe/no contesta", os que pensan que a política só é boa para os que viven dela, se reduza a porcentaxes razoables. Ah! Recibín unha insólita carta do meu tío Lisardo que parecía un telegrama. Só dicía: A maioría de varios non saben o que traen entre as mans! Debería caerlle a cara coa vergonza! Deus nos libre dun "xa foi"!


Summary: A vista realizarase os días 25, 27 e 28 de febreiro após ficar adiada desde outubro de 2012. Están chamadas a declarar como testemuñas da acusación a presidenta de Galicia Bilingüe, Gloria Lago; e a voceira de UPyD, Rosa Díez.

Os días 25, 27 e 28 de febreiro decorrerá no xulgado de instrución nº2 de Santiago de Compostela o xuízo contra 12 galeg@s imputad@s por participaren na contra-manifestación organizada o 8 de febreiro de 2009 en resposta a aqueloutra "contra la imposición del gallego" convocada por Galicia Bilingüe e apoiada, entre outras siglas, por UPyD e por caras coñecidas do PP como Alfonso Rueda (vicepresidente da Xunta), Ana Pastor (ministra de Fomento) ou Carlos Negreira (alcalde da Coruña) e outros non tan coñecidos mais dirixentes de colectivos como Falange. En conxunto, a fiscalía solicita 46 anos de cárcere e 34.000 euros de multa. O xulgamento ficara adiado 'sine die' en outubro de 2012, ao introducir o ministerio fiscal cargos adicionais para tres dos imputados que non aparecían contemplados no escrito da acusación. Segundo informa o avogado Alejandro Cortizas en conversa con Sermos Galiza, @s 12 están encausad@s por un delito de desordes públicas polo cal a fiscalía reclama 2 anos de prisión, 24 anos en total. De maneira individual imputáronse tamén delitos de danos, atentado contra a autoridade e lesións polos que tamén se piden dous anos de cadea. En total, as penas de cárcere solicitadas para cada unha das persoas que sentará no banco d@s acusad@s vai dos dous até os sete anos. Entre as testemuñas que están chamadas a declarar atópanse Gloria Lago, presidenta de Galicia Bilingüe, e Rosa Díaz, voceira de UPyD no Congreso español. Na primeira xornada do xulgamento en 2012, cando ficou adiado, ningunha das dúas estaba presente na sala. Tal e como estaba previsto xa daquela, na segunda xornada tomaráselle declaración a máis de vinte axentes da policía española. Por derradeiro, na terceira xornada declararán as testemuñas da defensa. "A fiscalía pretende que 12 galeg@s que defenden a nosa lingua pasen por verdugos" O vídeo colocado corresponde á rolda de imprensa que tres dos imputados realizaron en días previos ao xulgamento de outubro de 2012 canda a representantes das organizacións políticas BNG, Anova e Causa Galiza. Explicaron que a contra-manifestación foi convocada en resposta "á manifestación do odio contra a nosa lingua", destacaron o carácter "político" do proceso xudicial e cualificaron o acto de Galicia Bilingüe de "provocación que non podía ser normalizada".


Summary: A maioría das asembleas comarcais, que se celebraron até última hora deste xoves, decidiron que a formación "está en disposición de participar nunha coalición técnica" cos partidos de Beiras e Yolanda Díaz.

Compromiso por Galicia aposta por formar parte da coalición electoral que teñen pechada xa Anova e Esquerda Unida de cara ás vindeiras eleccións autonómicas. Até última hora deste xoves celebráronse en varios puntos de Galicia diversas asembleas comarcais que, a falta dos datos definitivos das votacións, decidiron por maioría que CxG busque a fórmula de integrarse na fronte ampla. A falta dos datos definitivos, CxG confirma que o 'si' á coalición venceu nas asembleas comarcais Nun comunicado emitido a última hora deste xoves, CxG asegurou "estar en disposición de participar nunha coalición técnica con Anova e Esquerda Unida" que, segundo a formación, debería "sustentarse sobre os piares do autogoberno, do Estado do Benestar e da defensa da democracia", así como nunha confección de candidaturas "plural e representativa". Aínda que houbo reticencias nalgunhas zonas, como Valdeorras ou Ferrolterra, fontes consultadas por Praza aseguran que a aposta pola coalición foi maioritaria. Compromiso cre que a alianza "debe sustentarse no autogoberno, o Estado do Benestar e a defensa da democracia" Ademais, no mesmo comunicado, Compromiso "insta" a EU e Anova a que "se pronuncien para pechar elementos de funcionamento e ofertarlle unha alternativa galega renovadora e transformadora á sociedade". Do mesmo xeito, anuncia que os resultados definitivos das votacións nas diferentes agrupacións comarcais faranse públicas na tarde deste venres. Malia que Compromiso por Galicia asegurara desde un principio que a súa oferta consistía en intentar un acordo con Anova e non con forzas "non centradas no país" -en clara referencia a EU-, o Consello Nacional celebrado o pasado martes deu un xiro logo de que diversos sectores das tres formacións que forman parte do partido optasen por intentar unha inclusión na denominada Syriza galega e a expensas do que se decidise nas asembleas locais. Polo momento, CxG adiou a celebración das primarias ao día 15 para "non condicionar posibles pactos". Espazo Ecosocialista, un dos grupos de Compromiso, mantivo a súa aposta pola fronte ampla, mentres que tanto en Máis Galiza como en Acción Galega houbo división respecto da mellor opción. Pero o tempo esgotábase. Este venres era o límite co que conta CxG para decidir se se inclúe ou non nesa "coalición técnica" conformada por Anova e Esquerda Unida e foron numerosos os contactos que se manteñen entre os distintos partidos, incluídos entre CxG e EU. É agora cando chega o tempo das negociacións do programa, nas que se incluiría a Equo Galicia, que aceptou tamén negociar a súa entrada na fronte. Esta coalición técnica permitiría rachar calquera tipo de acordo ante das eleccións no caso de as formacións non fosen quen de artellar un programa conxunto ou de que, cousa improbable, as bases de EU rexeitasen a coalición. Yolanda Díaz abre a porta á inclusión de Compromiso na fronte, aínda que "dubida" que acepten o programa que negocia con Anova Respecto disto, a coordinadora xeral de Esquerda Unida, Yolanda Díaz, asegurou este xoves nunha entrevista en Radio Coruña que "dubida" que Compromiso comparta o programa electoral no que traballan Anova e a súa formación, aínda que aclarou que o partido que lidera Bascuas sería "benvido" na fronte ampla "se entende que o ideario que defenden Anova e EU é o correcto". Fontes de CxG aclaran que para saber se aceptan ou non o ideario programático da coalición, antes terían que coñecelo en profundidade. Por outra banda, Díaz asegurou tamén na mesma entrevista que as enquisas da súa formación danlle á denominada fronte ampla a posibilidade de acadar oito deputados no Parlamento galego nas vindeiras eleccións autonómicas.


Summary: O rei estará hoxe na Comandancia Naval de Tui, mais as e os representantes dos tres concellos (gobernados polo BNG) rexeitaron formar parte da comitiva de autoridades.

Ante a visita de mañá de Felipe VI ao municipio de Tui, algunhas alcaldesas da comarca avanzaron esta terza feira a súa ausencia nos actos institucionais previstos. O rei, que vai visitar a Comandancia Naval de Tui, será recibido por numerosas autoridades pero entre elas non estarán as e os representantes dos concellos de As Neves, Tomiño e O Rosal. A decisión tomouse na Executiva Nacional do BNG, xa que os tres municipios teñen gobernos nacionalistas. Quer Xosé Manuel Rodríguez (As Neves) quer as súas compañeiras Ánxela Fernández (O Rosal) e Sandra González (Tomiño) foron invitados aos actos pero rexeitaron acudir. A explicacición é que o partido do que son parte considera a monarquía "unha figura anacrónica e asociada a presuntas irregularidades económicas". "O BNG reafirma o seu compromiso coa defensa da soberanía nacional e a liberdade da nazón galega para construírse nun Estado soberano, democrático, laico e republicano; a República da Galiza", manifestou a través dun comunidado. Este rexeitamento á figura de Felipe VI prodúcese só unhas horas despois de que a formación Galiza Nova convocara para esta cuarta feira unha concentración en contra da visita na vila de Tui. A cita é ás 12 horas na praza dos Cabalos.


Summary: Nais e pais convocan unha manifestación este venres e esixen "concreción" á Consellería de Educación. O alumnado será trasladado mentres duren os traballos. O informe técnico que analizou os problemas do inmoble non atopa "riscos inmediatos" pero recomenda "actuacións de cara a rixidizar a estrutura"

O alumnado do CEIP Frei Luis de Granada de Sarria será trasladado mentres duren as obras que buscan reforzar a estrutura, que sofre importantes eivas. As 16 aulas situadas na parte do inmoble na que se realizarán as actuacións deberán reacomodarse en espazos pertencentes a outra parte do complexo educativo, denominada Escola Fogar, que non presenta problemas.O alumnado do CEIP Frei Luis de Granada de Sarria será trasladado mentres duren as obras que buscan reforzar a estruturaPorén, as familias manteñen as súas cautelas e as súas críticas. De feito, a maior parte dos nenos e nenas (un total de 377) non acudiron ás clases durante os últimos cinco días e continúan sen facelo. Pais e nais critican a falta de concreción, pois aínda non foi aclarado cando se realizará este traslado nin as condicións en que se fará. O espazo da Escola Fogar conta unicamente con 12 aulas, insuficientes para acoller a actual distribución de cursos e grupos. Ademais, esa parte do edificio, que na súa maioría carece de actividade habitual, debe aínda ser acondicionado, e tampouco se concretaron os prazos ou a forma en que isto se fará. A isto hai que engadir outros problemas, como que os nenos e nenas non poderán usar o patio ou o ximnasio, situados na parte do inmoble no que se levarán a cabo as obras. As familias tamén demandan que dende a Consellería ou dende o Concello se acheguen solucións para facilitar a conciliación e o coidado dos nenos e nenas mentres non poden acudir ás clases.Pais e nais convocan unha manifestación este venres baixo os lemas "esixamos unha solución integral para o novo colexio" e "queremos o noso colexio arranxado, non parcheado"Pais e nais convocan unha manifestación polas rúas de Sarria este venres ás 20.30 horas, nunha marcha que sairá dende o propio CEIP. Na convocatoria da marcha sublíñase "non permitamos que nos volvan enganar. Esixamos unha solución integral para o novo colexio" e "non queremos máis puntais, queremos o noso colexio arranxado, non parcheado". A Xunta ten que dar unha solución".A conselleira de Educación, Carmen Pomar, mantivo un encontro coas nais e pais dos alumnos e alumnas este xoves pola tarde. Nesta xuntanza, presentouse o informe técnico realizado nos últimos días para diagnosticar as causas dos fallos que vén presentando o edificio, e que obrigaron a apuntalalo a pasada fin de semana. No encontro deste xoves a conselleira destacou que "o fundamental é a tranquilidade das familias" e reiterou que o edificio non supón perigo ningún para os seus ocupantes. A Consellería ofreceu tamén unha solución alternativa ao traslado á 'Escola Fogar': a distribución do alumnado entre outros centros de ensino da comarca, de Oural a Paradela ou Samos. Porén, esta opción tería o problema da separación dos actuais grupos e, así mesmo, debería achegarse unha solución de trasporte escolar.O informe indica que "aínda que non existe risco inmediato en canto á súa estabilidade, as deformacións das fiestras poderían producir a rotura dos cristais ou a caída de fragmentos da fachada"O devandito informe técnico sinala que "a estrutura do edificio, en xeral, non presenta falta de capacidade portante" e que "os danos observados son debidos aos movementos normais da estrutura por acción das cargas ás que está sometida". O texto apunta, con todo, que "se trata dunha estrutura mal deseñada con vigas que favorecen as deformacións" e que "as fisuras dos tabiques dos corredores reaparecen nos mesmos puntos que no ano 2011". O documento conclúe que "se está producindo un deterioro paulatino, e aínda que non existe risco inmediato en canto á súa estabilidade, as deformacións das fiestras poderían producir a rotura dos cristais ou a caída de fragmentos da fachada". O informe recomenda neste senso manter "o apuntalamento instalado baixo os voadizos para, posteriormente, proceder ao reforzo da súa estrutura".O documento recomenda "que se fagan actuacións de cara a rixidizar a estrutura, o que evitaría que esta sufrise movementos excesivos e as roturas periódicas dos tabiques"O informe vai máis alá e remata dicindo que "dadas as alarmas que se producen de forma recorrente nos usuarios do edificio polos defectos crónicos que este presenta, e a fin de evitar as mesmas, recoméndase que se fagan actuacións de cara a rixidizar a estrutura, o que evitaría que esta sufrise movementos excesivos e as roturas periódicas dos tabiques".Polo tanto, semella probable que ademais dos traballos de reforzo que se levarán a cabo nas vindeiras semanas, haberá que realizar unha obra máis complexa para tentar solucionar por completo os problemas estruturais que sofre o inmoble. Estas actuacións, que deben ser aínda deseñadas e licitadas, poderían alongarse moito máis no tempo.


Summary: Animalistas chaman a unha "maior conciencia" nas forzas que procuran representación no Parlamento galego: piden actualizar a lei de protección animal do 93 e renovar o Espazo parlamentar pola defensa dos animais, creado nesta lexislatura e do que fixeron parte BNG e PSOE. Prohibir os espectáculos de tortura volve ser a principal prioridade

Co obxectivo de que os partidos políticos que se presentan ás eleccións do 21 de outubro se comprometan a actualizar a normativa de protección animal e fagan súas unha serie de propostas "perfectamente asumíbeis", as organizacións animalistas Libera, Fundación Franz Weber, Galicia mellor sen touradas e o Observatorio de fauna salvaxe en cautividade convocan BNG, PSOE e Alternativa galega de esquerdas a encontros bilaterais de debate e a se inseriren no Espazo parlamentar pola defensa dos animais, creado nesta lexislatura e do que fixeron parte tres deputad@s do BNG e catro do PSOE. Nesta liña, unha das prioridades destes colectivos xirou ao redor da presenza de crianzas nos festexos taurinos, que na Galiza fica prohibida para menores de 12 anos desde decembro de 2011, após saír adiante no Parlamento galego unha proposición non de lei do BNG neste sentido. Porén, non tranquilizou as súas demandas respecto deste espectáculos. "Non imos pedir a súa supresión, pois sabemos da correlación de forzas aquí, mais non abdicamos desa reclamación porque non podemos soportar o sufrimento dos animais e porque hai unha motivación ideolóxico-política para españolizar o noso país", enfatizou daquela o deputado Bieito Lobeira, autor da proposición. Conquerido tal logro, a idea d@s animalistas e seguir traballando nese vieiro, man a man coas e cos responsábeis políticos. Din as organizacións antes citadas que "o benestar animal é unha preocupación crecente na cidadanía galega", e lembra que as leis nacionais de protección son "das máis desfasadas" do estado, pois datan de 1993 e contemplan aínda excepcións como o tiro ao pombo. O abandono de animais acada na Galiza cifras de até 20 mil ao ano, polo que reclaman destas forzas políticas que concorren ao Parlamento galego "unha maior conciencia" para promover campañas de adopción en todo o territorio.


Summary: O alcalde reafirma a súa inocencia. Pero ante o anuncio do Bloque, que o insta a "abandonar a alcaldía para non causar prexuizo á institución", afirma que "se se perde a maioría haberá que tomar a decisión correspondente". Sectores do PSdeG tamén estarían presionando para que abandone o seu posto e Rubalcaba afirma que o partido tomará este luns unha decisión.

Francisco Rodríguez reafirma a súa inocencia e di que non dimitirá. Nunha rolda de prensa convocada ás nove da noite do domingo, o alcalde de Ourense negou os cargos de tráfico de influencias e suborno e rexeitou os supostos tratos de favor a Vendex. Tan só recoñeceu ter contratado unha persoa desa empresa "que se atopaba en situación crítica" e tamén afirmou ter axudade de forma irregular a algún funcionario tras levarllr o coche o guindastre. Ademais, dixo estar disposto a facer públicos toda a información relacionada coas súas propiedades e as súas contas bancarias. Porén, pouco antes da rolda de prensa ofrecida polo alcalde ourensán, o Consello Local do BNG pediu a dimisión do alcalde, partindo do criterio de diferenciar as responsabilidades penais e as políticas e que "no ámbito das responsabilidades penais calquera cidadán e tamén o alcalde de Ourense debe contar sempre coa presunción de inocencia". Pero unha vez que Francisco Rodríguez foi imputado, o Bloque esíxelle que abandone o cargo "para evitar o prexuízo á institución". O BNG agarda "que esta renuncia se materialice coa maior brevidade posíbel" e anuncia que de non producirse "o BNG obraría en consecuencia, xa que para nós é unha cuestión de principios a incompatibilidade da nosa presenza nun goberno dirixido por unha persoa cunha imputación grave". O alcalde dixo non ter "coñecemento oficial" da petición do BNG pero recoñeceu que "se se perde a maioría haberá que tomar a decisión correspondente" Sobre esta petición o alcalde dixo non ter "coñecemento oficial" pero recoñeceu que "se se perde a maioría haberá que tomar a decisión correspondente". Oficialmente o PSdeG-PSOE declarou a través de Abel Losada que "o partido analizará a situación e o que lle quero trasladar á cidadanía é que, coma sempre, o Partido Socialista estará a la altura de las circunstancias". Porén, o desexo do entorno de Pachi Vázquez sería que o alcalde imputado presente a súa dimisión, para que o caso aberto non poida ser utilizado polo Partido Popular na campaña. O Faro de Vigo publica que o PSdeG-PSOE poderia pedirlle que dimitise se Francisco Rodriguez non o fai. E o xornal transcribe as declaracións dun cargo socialista: "Paco é un bo home pero moi mal aconsellado e seguro que aínda que saia imputado con seis cargos, como ocorreu co rexedor de Boqueixón, determinadas persoas da súa contorna que dependen directamente del vanlle pedir que se aferre á alcaldía".


Summary: A asociación de defensa da lingua censura que unha facultativa do Servizo Galego de Saúde advertise de que "non tiña por que entender" a lingua galega que empregaban os familiares dun home a piques de morrer ao que fora atender ao seu domicilio

Un ataque á "liberdade lingüística máis esencial". Así define a Mesa pola Normalización Lingüística o sucedido o pasado 29 de xuño nunha casa de Oleiros, cando unha familia atopou o conflito por razóns de lingua na máis insospeitada da situacións: a asistencia a unha persoa a piques de morrer. A organización de defensa da lingua vén de facer público que os familiares deste home, xa falecido, xa tramitan unha reclamación formal despois de que unha doutora do servizo de emerxencias do Sergas, "ao observar que nese fogar utilizaban o galego" lle espetou a "un dos familiares": "No te tengo por qué entender y me tienes que hablar en castellano". Nomeadamente, a presenza da doutora -que "se negou a identificarse por nome ou número de empregada", sinala a familia no seu escrito- foi requirida porque o avó de quen agora tramita a denunica "estaba a convulsionar e todo indicaba que ía morrer en breve". "Con 89 anos, padecía un canco de páncreas con metástase en fígado e ril esquerdo" e os doutores do hospital da Coruña "xa nos informaran reiteradas veces de que estaba en fase terminal". É neste punto no que se produce o incidente protagonizado pola médica que, "segundo o parte" de emerxencias "se chama Isabel Álvarez". A doutora esixiu que os familiares do paciente falasen en castelán mentres o paciente daba mostras de estar a morrer Foi nesta situación na que a doutora se desprazou á vivenda onde, nada máis chegar, constatou que "sí, se está muriendo". "Eu fíxenlle xestos para que falase en voz baixa, posto que tan só uns minutos antes meu avó dera sinais de ser quen de entender o que se lle dicía", relata o escrito de reclamación. "Ela dixo 'no escucha' pero saíu fóra do cuarto e preguntou que medicación tomaba". Neste diálogo fóra do cuarto "cando comecei a respostar cortoume dicindo 'hábleme en castellano', ao que eu respostei 'como?', sinxelamente porque non o agardaba", abonda este familiar. "Que si me puede hablar en castellano", reiterou a doutora. "Non, e en todo caso sería eu quen lle podería pedir que me atendese en galego, pero non é o intre de falar diso", retrucou. "Ela reaccionou erguendo a voz e dicindo de xeito chulesco 'mira, es que no te tengo por qué entender y me tienes que hablar en castellano porque no soy gallega". Neste contexto, o familiar do home a piques de falecer evidenciou que "falaba como me daba a gana" e que, ademais se a doutora "traballaba aquí tiña que saber galego", dados os requisitos esixidos nas probas de acceso do Sergas. Así, reclamoulle á médica o seu "número de identificación para pór unha queixa contra ela". "A súa resposta foi dirixirse aos meus tíos e dicirlles, case berrando, 'saquen a esta persona de aquí". Dada a situación, o agora denunciante "deulle as costas" á doutora "para evitar unha discusión absurda que puidese chegar a prexudicar ao meu avó". Meus pais e tíos amosáronlle o listado de medicamentos que tomaba, mentres ela non lles facía caso e dicía 'Debe estar muy nervioso, ¿no?' e outras cousas semellantes en vez de atender a situación. En minutos, meu avó morreu, antes de que se lle subministrase nada". Por todo isto A Mesa "reclama que o Sergas responda a esta denuncia cunha investigación a fondo e as medidas disciplinarias correspondentes", xa que "se trata dunha discriminación moi grave, non só no plano lingüístico", pois se produciu "nunha sitaución de especial vulnerabilidade". Do mesmo xeito, a asociación "responsabiliza directamente ao presidente da Xunta" de que "haxa unha maré de discriminacións contra o galego na Administración autonómica", froito "das reiteradas mensaxes galegófobas do Goberno".


Summary: O encerramento da factoría supón xa a día de hoxe un aumento dos custes que os gandeiros teñen ao longo do ano

O fechamento da planta de xurro no Concello de Sarreaus, Ourense, provoca que moitas granxas da zona teñan que deixar a actividade gandeira e encerrar as súas explotacións. A causa do fechamento da planta son os recortes das primas en enerxías renovábeis. Isto provocou o encerramento e afectou a economía dos granxeiros, aumentando os seus gastos anuais entre 40.000 e 50.000 euros. Corría o ano 2005 e con el nacía un proxecto de tal calibre como unha factoría dotada da máis nova tecnoloxía co obxectivo de producir enerxía eléctrica. A materia prima empregada para conseguila sería o xurro, o líquido que sae do esterco creado polos animais de granxa. Este proxecto tivo un investimento de 18 millóns de euros e era xestionado pola Sociedade Galega de Residuos Gandeiros, e converténdose así no centro tecnolóxico de Coren na localidade ourensá de Sarreaus. Calcúlase que a planta estaba preparada para tratar 110 millóns de kilos de residuos orgánicos de animais en cada ano de actividade para o seu secado e así convertelo en electricidade. A instalación tamén prestaba un servizo esencial na comarca posto que gran parte das casas dependen deste sector, pudendo compatibilizar a actividade gandeira e a agrícola coa protección do medio ambiente. Mais no 2014 as instalacións teñen que deixar a súa actividade oficialmente debido aos recortes que se deberon á aprobación, por parte do Partido Popular, do Real Decreto 413/2014. Este decreto regulaba a supresión dos incentivos ou primas que tiñan as instalacións que producían enerxía a partir do tratamento deste tipo de residuos. Ademais de afectar esta planta, atinxiu un total de 29 instaladas por todo o Estado Español que tiveron que pechar pola inviabiliade económica que supuña a implantación do decreto. Mais o fechamento das instalacións non só lles afectou ás doce persoas que traballaban nela, senón que a meirande parte das familias da comarca viven do sector da gandaría e a agricultura. Estes teñen que gastar arredor de 40.000-50.000 euros para se desfaceren de por volta de 700 millóns de quilos de esterco. O transporte dos residuos podería abaratarse se existise algún terreo no concello de Sarreaus para deixalo, mais a día de hoxe, os gandeiros vense na obriga de contratar camións para que transporten o xurro a fincas habilitadas para poder depositar os vertidos. Estes terreos atópanse a moitos quilómetros de distancia, sendo municipios como A Gudiña, que está perto, ou A Cañiza, cuxa distancia aproxímase aos cen quilómetros. Aliás, namentres colectivos instan a Xunta e a Deputación Provincial de Ourense a que adopten medidas para permitir a posta en marcha, outra vez, das instalacións, o alcalde do Partido Popular do concello ourensán de Sarreaus, Gumersindo Lamas, lamenta que "este problema aínda non se teña solucionado". Pola súa banda, Adegal, Asociación de empresarios gandeiros e agrícolas, ven "dificultades para que a planta poida volver a iniciar a súa actividade". A presidenta de Adegal, Maite Joga, asegura que a planta "deixou sen este servizo imprescindíbel aos granxeiros e estes tiveron que xestionar eles mesmos os terreos para poder depositar o xurro como abono". As ecoloxistas da Sociedade Galega de Historia Natural afirman que a degradación polo vertido masivo de xurro non tratado elévase a 700 millóns de quilogramos na comarca da Limia. A Xunta de Galiza aprobou unha nova normativa normativa sobre o uso, armacenamento e xestión do xurro agrícola, que entrou en vigor o ano pasado e que prohibe usar o esterco como abono para os terreos situados a menos de 50 metros das vivendas. Impón multas entre os 900 e os 45.000 euros en caso de vertidos ou abandono intencionado do xurro nos terreos devanditos. En resumo, novos atrancos para os traballadores da gandería e agricultura. Un dos sectores produtivos do país que está vendo reducida a súa actividade por leis que poñen trabas ao rural e o seu desenvolvemento, alén de deixar de obter enerxía renovábel fechando instalacións como a de Sarreaus.


Summary: Os edís dos dous partidos votaron en contra de que o Concello participe na causa aberta polo TSXG contra o anterior goberno municipal, como propoñía o BNG.

Os votos de PP e PSOE botaron a baixo este venres unha moción presentata polo BNG para que o Concello de Carnota exercese a acusación particular no proceso que o TSXG instrúe contra os máximos responsables do anterior goberno municipal, o ex alcalde José Oreiro e a ex-tenente de alcalde e actual deputada autonómica Marisol Piñeiro, ambos os dous do Partido Popular, xunto co secretario municipal Carlos Bousoño, todos eles imputados desde o 2013 por suposta prevaricación na contratación durante a anterior lexislatura, unhas actuacións polas que a fiscalía xa aprezaba hai un ano "indicios racionais de criminalidade". O Bloque critica especialmente a actitude dos dous concelleiros socialistas, cuxo voto foi decisivo para o resultado final, pois aínda que o PP conta con cinco edís dous deles (os propios Oreiro e Piñeiro) non podían votar por estar directamente implicados. "En Carnota todos saben que desde o día seguinte das eleccións de 2011 comezaron os contactos entre PP e PSOE para un goberno conxunto. O verdadeiro escándalo é que se hai un pacto esté a fraguarse de espaldas á veciñanza e con nocturnidade e alevosía", destaca a formación nacionalista nun comunicado. De igual xeito, o Goberno municipal da localidade, en poder do BNG, criticou que "a dirección municipal do PSOE, en lugar de defender aos veciños de Carnota e perseguir un presunto delito de prevaricación, preferiu mirar para outro lado, coa vista posta nun posible pacto nas vindeiras eleccións municipais". A votación impide que o Concello de Carnota exerza a acusación particular contra os imputados, para reclamarlles as responsabilidades económicas que correspondesen, a pesar de ser o principal prexudicado dos feitos denunciados A votación impide que o Concello de Carnota exerza a acusación particular contra os imputados, para reclamarlles as responsabilidades económicas que correspondesen, a pesar de ser o principal prexudicado dos feitos denunciados polas consecuencias que supuxo para a facenda municipal. O caso O procedemento penal comezou grazas a unha denuncia formulada en xaneiro de 2013 polo actual alcalde, Ramón Noceda. En 2007 o Concello de Carnota contratara unha muller como administrativa de apoio á alcaldía. Foi unha das varias contratacións que xa no seu momento denunciaran os nacionalistas polo seu elevado custe para as contas municipais, pois nos seus primeiros meses de xestión, Oreiro despediu 9 traballadores que por teren subvencións supoñían un gasto de só 10 mil euros anuais ao concello, para logo contratar para as mesmas funcións 8 traballadores por un custe de 150 mil euros. Pero, ademais, a contratación desta asesora fíxose, segundo o fiscal, saltando "os preceptos legais de publicidade, libre competencia e obxetividade". O ex alcalde José Oreiro e a ex-tenente de alcalde e actual deputada autonómica Marisol Piñeiro están imputados desde o 2013 por suposta prevaricación na contratación Ao longo da instrución, o fiscal sinalou que José Oreiro e Marisol Piñeiro mentiron ante o xuiz, ao asegurarlle que manexaron o currículum de varios aspirantes ao posto e que a persoa contratada era a de mellores aptitudes. Segundo o BNG, isto foi desmentido polo Secretario municipal, que negou que chegara ningun curriculum ao concello. Na instrución comprobouse, ademais, que quen asinou efectivamente o contrato desta persoa foi Marisol Piñeiro, pois José Oreiro estaba de baixa médica. Posteriormente a alcaldía asinou "arbitrariamente prórrogas, cambios de posto e categoría, subidas de soldo, transformárona en indefinida e e lle aumentaron o soldo a uns 3.000 € brutos ao mes, todo iso sen mediar máis procedemento que sucesivos decretos de alcaldía asinados indistintamente por José Oreiro ou Marisol Piñeiro", segundo os nacionalistas.


Summary: O alto tribunal si que apoiara no seu día o indulto para Barronuevo e Vera, condenados en relación ao terrorismo de estado, ou golpistas do 23-F como Antonio Tejero.

O Tribunal Supremo trasladou esta cuarta feira ao Goberno español a súa posición sobre o indulto dos presos políticos cataláns. Como era de esperar, o alto tribunal español, que condenou aos líderes do 1-O a entre 9 e 13 anos de prisión polos delitos de sedición e prevaricación, oponse a concederlles o indulto. O informe do Tribunal Supremo é obrigatorio mais non vinculante e inclúe as opinións da Fiscalía, que estaba en contra, e da Avogacía do Estado, que non se pronunciou. O informe de once páxinas rexeita "calquera forma de indulto - total ou parcial aos 12 condenados" polo Tribunal Supremo e sostén que non mostraron ningún arrepentimento. Este elemento non é obrigatorio, segundo a lei do indulto. Os maxistrados consideran que non hai razóns de xustiza, equidade e utilidade pública que xustifiquen a concesión desta medida de indulto. Na mesma liña, din que a sentenza do Tribunal Supremo non vulnera os principios de proporcionalidade das penas impostas -entre nove e trece anos de prisión- aínda que algúns xuíces do Tribunal Constitucional (TC) non o ven igual e alertaron de posíbeis infraccións. O relator do informe foi o presidente da segunda cámara e tamén o presidente da sentenza do 1-O, Manuel Marchena. Di que os argumentos para pedir o indulto perden calquera xustificación cando os líderes independentistas "preséntanse como presos políticos" e non como autores dunha mobilización "destinada a subverter unilateralmente a orde constitucional". O Tribunal Supremo si que se pronunciara a prol do indulto en casos como os de Rafael Vera ( ex secretario de estado para a Seguridade) e José Barrionuevo (ex ministro de Interior) polo secuestro polos GAL do cidadán francés Segundo Marey. Tamén se pronunciou a prol do indulto a golpistas do 23-F como Antonio Tejero ou Alfonso Armada.


Summary: O Ministerio de Defensa ruso anunciou a rendición das tropas ucraínas que permanecían en Azovstal. Gran parte dos soldados que se atopaban na zona industrial pertencían ao ultradereitista batallón Azov.

O Ministerio de Defensa ruso anunciou a rendición de combatentes do ultradereitista batallón Azov e militares ucraínos que se atopaban bloqueados na planta metalúrxica Azovstal, situada na cidade de Mariupol. A catastrófica situación na fábrica siderúrxica Azovstal, en Mariupol Segundo indicou, 265 combatentes deixaron as armas durante o último día, 51 deles feridos graves. Todas as persoas que necesitan axuda médica están a ser enviadas a un hospital da cidade de Novoazovsk, na República Popular de Donetsk, afirmou. A rendición dos combatentes motivou a instauración do réxime de cesamento do fogo nas inmediacións da planta e que se abrira un corredor humanitario, indicou o departamento ruso. Así é Azov, o batallón ao cal Zelenski cedeu a palabra no Parlamento grego O presidente de Ucraína, Volodimir Zelenski, publicou un vídeo no que declarou: "Grazas ás accións dos militares ucraínos das Forzas Armadas, da Intelixencia, así como do grupo de negociación, o Comité Internacional da Cruz Vermella e as Nacións Unidas, temos a esperanza de que se poidan salvar as vidas dos nosos mozos". "Quero subliñar: Ucraína necesita aos heroes ucraínos vivos. É o noso principio. Creo que cada persoa adecuada entenderá estas palabras", destacou o presidente ucraíno. Pola súa parte, a viceprimeira ministra ucraína, Irina Vereschuk, manifestou a intención de intercambiar os feridos no Azovstal por soldados rusos. Rotas as conversas de paz O Goberno de Rusia recoñeceu que actualmente non hai ningún tipo de negociación coas autoridades de Ucraína para rebaixar as tensións bélicas, segundo Moscova pola falta de compromiso de Kíiv cun diálogo que practicamente non deu resultados prácticos. HRW alerta do uso de bombas de dispersión por parte de Rusia e Ucraína O viceministro de Exteriores ruso, Andrei Rudenko, confirmou que "as conversacións non seguen". "De feito, Ucraína saíu deste proceso", dixo. Os reproches son mutuos, xa que tamén o Goberno de Ucraína se pronunciou en termos similares contra o de Rusia.


Summary: Relacionamos a seguir as 20 pezas máis vistas na web de Nós Diario durante 2021, no seu segundo ano como xornal diario.

20) DomusVi sacou proveito dos falecementos nas súas residencias ao facer de comisionista das funerarias. (15 de marzo) En 2020 morreron 2.100 ancians e anciás en centros de DomusVi no Estado español. A empresa asinou un contrato con Mémora, a principal compañía de servizos funerarios no Estado. Este contrato garante unha comisión de até 700 euros por cada familia dun residente falecido que contratase esta funeraria. DomusVi vén actuando como comisionista polo seu labor comercial en favor de Mémora polo menos desde outubro de 2015, cando entrou en vigor un "acordo de colaboración e prestación de servizos" entre ambas as compañías 19) Os porqués do 'non' da Unesco á Ribeira Sacra para ser Patrimonio Mundial (7 de xuño) O pasado 3 de xuño, a Xunta da Galiza, de acordo co Goberno do Estado español, anunciaba que a candidatura da Ribeira Sacra a Patrimonio Mundial da Organización das Nacións Unidas para a Educación, a Ciencia e a Cultura (Unesco) se adiaba de modo "estratéxico" para fortalecer "aínda máis" a candidatura. Unha vez feito público o informe elaborado polo persoal técnico do Comité internacional dos monumentos e os sitios (Icomos), que visitou o lugar entre o 4 e o 11 de outubro de 2020, coñécese a recomendación final da entidade, "non debería inscribirse na listaxe de Patrimonio Mundial", conclúen desde a Unesco. 18) "Cada vez q hablas gallego me pongo enfermo" (16 de decembro) "El gallego es un idioma aislado del mundo", "Tenían que ilegalizar idioma gallego, y sacarlo de las escuelas" ou "Sales de Galicia y ese idioma absurdo se queda ahí", foron algunhas das mensaxes que recibiu Guido Álvarez, guía oficial de turismo e colaborador de Nós Diario. 17) Investigan tres posíbeis novos efectos secundarios das vacinas de Pfizer e Moderna (12 de agosto) O Comité de Seguridade da Axencia Europea do Medicamento (EMA, polas súas siglas en inglés) está a investigar tres posíbeis novos efectos adversos das vacinas ARNm contra a Covid-19, é dicir, as desenvolvidas por Pfizer e Moderna. En concreto, segundo detallou o organismo regulador europeo nuns documentos de actualización de seguridade das vacinas, trátase de eritema multiforme, glomerulonefrite e síndrome nefrótica. 16) A TVG contará cunha canle temática infantil e xuvenil (11 de maio) As forzas políticas con representación na Cámara galega expresaron o seu apoio a unha proposta impulsada pola Mesa pola Normalización Lingüística para pór en marcha unha canle audiovisual en galego dirixida ao público xuvenil. A iniciativa, avalada pola sinatura de máis de 33.000 persoas, defende que a Corporación de Radio Televisión da Galiza (CRTVG) aumente a oferta en galego destinada á infancia. 15) Roberto Vilar: "Quero pedir desculpas, nunca tivo que chegar a pasar iso" (9 de abril) "Criamos que nos asegurabamos de que non había nada raro nesta relación e mirámolo por todos os sitios que podiamos mirar, pero aínda así equivocámonos. E despois cando sucedeu no plató, a relación non era tal como nos dixeron a nós, non era tal que así e quero pedir desculpas. Porque foi un erro do programa. Nunca tivo que chegar a pasar iso". Así se expresa Roberto Vilar, presentador de 'Land Rober Tunai Show' da TVG após a polémica xerada pola denuncia dun episodio de violencia machista no programa. 14) O incremento de contaxios pode levar ao hospital ou á morte (5 de xullo) Os avances na campaña de vacinación non garantes a total inmunidade contra a Covid-19. Malia que esta cuestión xa era coñecida desde que apareceron os primeiros remedios contra o virus, os novos incrementos nos contaxios entre a poboación -sobre todo na mocidade- parecen levar aparellado un posíbel esquecemento de que o risco continúa existindo. 13) Denuncian comentarios machistas nun programa da TVG (1 de maio) "Non pasaron nin dez horas desde que tratamos na comisión parlamentaria de control á CRTVG o caso Land Rober cando chega a nós un novo lamentábel e inaceptábel episodio sobre o tratamento da violencia de xénero e en xeral da igualdade e a muller na programación da TVG", denunciou Noa Díaz, deputada polo PSdeG no Parlamento galego, na súa conta de Twitter, en referencia a un novo episodio de violencia machista no programa Quen anda aí? da CRTVG. 12) A Xunta limita as xuntanzas en terraza a máximo de 10 persoas e estende obriga PCR a locais de lecer nocturno de toda Galiza (14 de xullo) O nivel de contaxios mudou, sinalou o conselleiro de Sanidade, García Comesaña, e atinxe sobre todo á xente nova. Por iso, anunciou esta cuarta feira, vaise limitar a 10 o grupo de persoas non conviventes que poden ocupar un espazo nas terrazas de hostalaría. No interior da hostalaría ese número será de 6. 11) Denuncian que na franxa de 66 a 69 anos estase a vacinar con AstraZeneca ou Moderna e non coa Pfizer que prometera Feixoo (14 DE MAIO)Indignación e malestar entre persoas nesta franxa de idade convocadas a recibir a primeira dose da vacina contra a Covid ao comprobar que non se lles subministraba o vial que anunciara o presidente da Xunta. 10) XVII Asemblea Nacional do BNG (7 de novembro) Milleiros de militantes e simpatizantes do Bloque Nacionalista Galego desprazáronse até A Coruña para acudir á XVII Asemblea Nacional da formación política, que reelexiu Ana Pontón como portavazo nacional. 9) Galiza mobilízase no 8-M (8 de marzo) Con máscaras e distancia física, a Galiza viviu un 8 de marzo de mobilizacións e reivindicación feminista malia a pandemia. 8) O Comité Intercentros da CRTVG pide a retirada do programa Land Rober por un caso de violencia machista (9 de abril) Acrecéntanse as reaccións após o episodio de acoso machista no programa Land Rober da TVG, que na noite da quinta feira expuxo de maneira pública unha muller que "acabara cunha relación na que xa sufrira agresións machistas". O Comité Intercentros da CRTVG exixiu a retirada do programa Land Rober, após "a espectacularización e tratamento morboso que se fixo dun caso de acoso". 7) Abanca vese obrigada a retirar unha campaña após a vaga de críticas (23 de febreiro) "Aínda vés á oficina para todo? Se podes ver os netos desde a tablet, podes sacar cartos desde o caixeiro". A campaña de Abanca que pretendía animar as persoas maiores a se pasar á banca electrónica bateu cunha vaga de críticas e indignación que levou a entidade financeira a anunciar que retiraba esta publicidade. 6) Turistas de diferentes partes do Estado chegan a Galiza malia o feche perimetral (1 de abril) O procedemento de sanción aberto pola policía local de Cambados ao dirixente da oposición venezolana residente en Madrid, Leopoldo López, por atoparse irregularmente na localidade do Salnés, saca á luz pública os incumprimentos das restricións á mobilidade impostas polo Goberno estatal e evidencia que os feches perimetrais vixentes durante toda a Semana Santa non están impedindo á chegada masiva á Galiza de cidadáns do resto Estado. 5) "É vergoñento": malestar entre a audiencia de Master Chef polo que consideran "burla" do acento galego (5 de outubro) A Coruña foi o emprazamento elixido polo programa 'Masterchef celebrity' de TVE para o seu concurso en exteriores desta semana. Un concurso que rematou con malestar e irritación en parte da audiencia galega que seguía o programa polo que consideraron unha "burla" do sotaque galego por parte dos 3 xuíces do programa. 4) As parellas que non convivan poderán verse nestas semanas de restricións (27 de xaneiro) A Xunta crea a "unidade de convivencia ampliada", que lles permitirá saltarse a norma de que só están autorizadas interaccións sociais con convivintes baixo o mesmo teito. O DOG tamén establece que durante estas semanas de semiconfinamento pode irse a cultos relixiosos ou de caza de xabarín e lobo. 3) Denuncian un episodio de violencia machista no programa 'Land Rober Tunai Show' da TVG (9 de abril) A indignación percorre as redes sociais, as primeiras en advertir da emisión dun "episodio de violencia" machista no programa 'Land Rober Tunai Show' da TVG, no que unha muller "que acabara cunha relación na que xa sufrira agresións machistas" se viu exposta publicamente. 2) Nivel de restrición máxima para toda Galiza, peche perimetral en todos os concellos e as xuntanzas limítanse exclusivamente a conviventes (25 de xaneiro) Galiza fecha todos os seus municipios, suspende actividades non esenciais e limita a conviventes as reunións. Esta é a proposta saída da xuntanza do Comité sanitario do 25 de xaneiro. As medidas adoptadas até agora non foron suficientes. Núñez Feixoo recoñeceuno e. Por iso decidiuse que pasa toda Galiza a nivel de restrición máxima, que todos os concellos pasan ao feche perimetral e que as xuntanzas limítanse a conviventes. O toque de recoller mantense ás 22:00 horas, se ben Feixoo lamentou que o Goberno español non permita adiantalo. 1) A xefa de servizo do Cunqueiro destituída por usar máscaras cirúrxicas: "Coidado, Feixoo, non vaian cesalo por pedir FFP2 obrigatorias" (29 de xaneiro) Eva Maquieira, a xefa de servizo do Hospital Álvaro Cunqueiro de Vigo destituída polo entón Xerente da área sanitaria viguesa e hoxe conselleiro de Sanidade, Julio García Comesaña, por reivindicar o uso de máscaras cirúrxicas no centro hospitalario en marzo de 2020, lanza unha advertencia a Feixoo: "Coidado, non vaian cesalo por pedir máscaras obrigatorias". É a reacción á intención do presidente da Xunta de declarar obrigatorias as FFP2 en determinados contextos.


Summary: A dimisión do Sr. Núñez Feijoo non só se tiña que producir por este escándalo, que xa é dabondo, senón pola súa traxectoria o fronte da Xunta de Galicia e do PP galego.

As fotos do Sr. Núñez Feijoo, en contra do que di o PP, teñen moita importancia, pois se un Presidente como Nixon aparecera fotografado en diversas vacacións e viaxes con Al Capone, aínda que fora 18 anos antes, a sociedade americana esixiríalle a dimisión inmediata, simplemente por ética e dignidade. Marcial Dorado era un dos Al Capones galegos, e aínda que non fora condenado por narcotráfico, -agora está na cárcere por ese motivo-, xa fora detido e imputado en distintos anos por contrabandista, antes das fotos. E o peor, e que o Sr. Núñez Feijoo chegou a Xunta como Presidente por un deputado máis, despois de esixirlle, nunha campaña electoral moi sucia, a un dos seus adversarios, a dimisión, simplemente por unhas fotos sacadas cinco anos antes cun empresario que nunca tivo problemas coa xustiza, e cando el tiña xa constancia da existencia das súas fotos con Dorado, hai que ter cinismo! A dimisión do Sr. Núñez Feijoo non só se tiña que producir por este escándalo, que xa é dabondo, senón pola súa traxectoria o fronte da Xunta de Galicia e do PP galego De todas as maneiras a dimisión do Sr. Núñez Feijoo non só se tiña que producir por este escándalo, que xa é dabondo, senón pola súa traxectoria o fronte da Xunta de Galicia e do PP galego. Durante o seu mandato, o paro e a falta de actividade marcan límites históricos, e si o desemprego non é maior, é pola enorme emigración que se está a producir, sobre todo de xente preparada. A falla de ideas e iniciativas para promocionar o sector primario, o naval, o eólico, a pesca, o turismo, a cultura galega, etc, foi e é unha constante, e desta forma a maior parte das empresas están en apuros ou pechan, a Fábrica de Armas, Pescanova, Navantia, Alimentos Lacteos, empresas eólicas e multitude de empresas pequenas son un exemplo ilustrativo. Non é estraño, con este proceder, que o descenso da demografía e o despoboamento do rural sexan alarmantes. Durante o seu Goberno deixamos de ter influencia no sector financeiro: Caixanova e Caixa Galicia, Banco Pastor, Banco Gallego, Banco Etcheverria, pasaron a depender do FROB ou doutros bancos foráneos Durante o seu Goberno deixamos de ter influencia no sector financeiro: Caixanova e Caixa Galicia, Banco Pastor, Banco Gallego, Banco Etcheverria, pasaron a depender do FROB ou doutros bancos foráneos, isto trae como consecuencia que ó perder poder económico, Galicia perde poder político, imprescindible para poder amañar moitos problemas. Estando á fronte da Xunta non reclamou ningunha nova transferencia, ao revés, perdeuse autonomía política Estando á fronte da Xunta non reclamou ningunha nova transferencia, ao revés, perdeuse autonomía política. Realmente actuou como un Delegado do Goberno, iso si, preocupouse especialmente polos actos e tertulias madrileñas buscando proxección, que si a conseguiu, o que lle permitiu, xunto co enorme apoio dos poderes fácticos e falla de contundencia da oposición, gañar as últimas eleccións. Tampouco foi capaz de reducir a corrupción no PP. Os casos da Deputación de Ourense ou o Concello de Santiago son exemplos claros disto, tamén o é, que en tódolos procesos galegos de corrupción: Pokemón, Campeón, Muralla, Arena, Manga, etc , existan membros deste partido implicados. En resumen, neste período de tempo que estivo o fronte da Xunta, demostrou ser o peor Presidente galego, polo que canto antes dimita moito mellor para o noso país.


Summary: Avoas e Nais da Praza de Maio, os colectivos de mulleres que saíron na busca de fill@s e net@s que a ditadura militar roubou ou fixo desaparecer non dan por finalizada a súa loita coa morte de Videla. Reclaman abrir arquivos e poñer fin á impunidade e lamentan que o ditador morrera sen se arrepentir e sen confesar onde están os seus seres queridos. Valoran, pola contra, que atopase o seu fin no cárcere, onde cumpría condena perpétua.

Nora Cortiñas, das Madres de Plaza de Mayo-Linea Fundadora, e moi relacionada con Galiza, reclamou, despois da morte de Videla, a apertura dos arquivos. "Queremos que se abran, que saia á luz e que non morran levando o seu secreto aínda que morreu nun cárcere común, o que demostra que vai rematando a impunidade" sinalou Cortiñas, horas despois de que Jorge Videla falecera no cárcere de Marcos Paz, cunha condena a prisión perpetua por crimes de lesa humanidade. "Eles saben onde están, eles téñenos" apuntou Nora Cortiñas que segue a traballar para que se celebren os xuízos e apoia ás testemuñas que esclarecen a dimensión da barbarie. Nais e avoas están a centrar boa parte do seu traballo na busca de bebés apropiados de nais desaparecidas, causa que orixinou unha condena particular contra Videla que consideraron histórica ao recoñecer o roubo de crianzas como parte da estratexia global de represión. Aproveitou as súas declaracións para denunciar que aínda hai moitos xenocidas sen condenar e, ao seu ver, é preciso buscar información que polo de agora se descoñece, en especial nas familias ás que lle foron entregados os bebés roubados. "Non hai perdón, nin esquecemento, non hai reconciliación. Agora está morto, mais en vida nunca se arrepentiu nin tivo algún mínimo xesto que nos permitira chegar á verdade e a xustiza" dixo, en declaracións recollidas por Clarín, un dos múltiples medios que nestas horas buscaron a opinión de Cortiñas. Pola parte das Abuelas de Plaza de Mayo, Estela de Carlotto, definiu a Videla como "un xenocida, deshumanizado, que non tivo ningún escrúpulo, el e os seus compinches en ordenar un plan de exterminio". En roda de prensa, Carlotto lamentou a ausencia dun "xesto de humanidade" en Videla, que, non só non se arrepentiu senón que reivindicou a súa brutal actuación, en referencia á súa intervención no xuízo da pasada semana na que se volveu declarar "preso político" e dixo de novo non recoñecer a xustiza. Asegurou Carlotto que as avoas seguirán reclamando "memoria e xustiza inexorablemente, aquí non se pechan ciclos, ábrense portas para que non reine a impunidade". "O que se xulga non se repite" concluíu.


Summary: O Partido Popular continúa a súa caída na Galiza. Nas cidades só logra impoñerse en Ferrol e na Coruña -nesta cidade por unha estreita marxe de votos- mais non o suficiente como para se facer coas alcaldía. Soben o PSOE, que se sitúa a un pé de acadar o bastón de mando en seis das sete cidades e o BNG, que continúa como primeira forza en Pontevedra e que aumenta un 25% de apoios nas urbes. Caen as autodenominadas candidaturas de unidade popular, que fican sen A Coruña, sen Ferrol e sen Compostela.

O Partido Popular continúa cedendo terreo na Galiza e pasa das 149 maiorías absolutas que obtivera en 2015 ás 127 -perde unha das maiorías absolutas simbólicas, a de Vilalba, feudo do seu fundador, Manuel Fraga-. En canto ás maiorías relativas, logra 48 fronte ás 55 de 2015. O partido de Feixoo cae no conxunto da Galiza do 35,73% dos votos ao 33,35% das anteriores municipais. Nas urbes só logra impoñerse en Ferrol e na Coruña -nesta última por unha estreita marxe de votos-, mais non o suficiente como para ostentar o bastón de mando. O PSOE, a piques de gobernar seis cidades O PSOE, pola súa banda, atópase a un pé de acadar o bastón de mando en seis das sete cidades galegas. Consegue pasar do 26,26% dos apoios ao 32,77% e de 48 a 66 maiorías absolutas, entre as que destaca a de Vigo, onde Abel Caballero obtén tres actas máis, até chegar a 20. Asina tamén 27 maiorías relativas, fronte ás 30 das anteriores municipais. Destaca o resultado conseguido en Compostela, onde ascende dos catro aos dez edís e onde ten asegurada a súa volta á alcaldía despois de cederlla a Conde Roa en 2015. O Bloque sobe un 25% nas cidades O BNG certifica a súa recuperación e consolídase como terceira forza con máis apoios na Galiza. Logra aumentar o apoio un 25% nas cidades -en Pontevedra continúa como partido máis votado- e obtén representación en todas elas, ao recuperar unha acta en Vigo e dúas en Ourense. O maior ascenso dáse en Lugo, onde sobe dos dous aos cinco edís. No conxunto do país, a forza nacionalista pasou do 11,74% dos votos de 2015 aos 12,47% e consegue 15 maiorías absolutas -Allariz, A Mezquita, A Pobra do Brollón, Baños de Molgas, Barro, Carballo, Mazaricos, Moeche, O Rosal, Ribadeo, San Sadurniño, Santiso, Tomiño, Vilar de Barrio e Zas- fronte ás 13 de 2015, así como 9 relativas, fronte as 4 das anteriores municipais. As mareas ceden as alcaldías da Coruña, Compostela e Ferrol Os autodenominados espazos de unidade popular sufriron un duro revés na xornada electoral, pois perden as tres Alcaldías que posuían nas cidades: a da Coruña, a de Compostela e a de Ferrol. Na Coruña, a Marea Atlántica, capitaneada por Xulio Ferreiro, baixa de dez a seis representantes; a Compostela Aberta de Martiño Noriega cae até a terceira posición na Corporación municipal ao pasar de dez edís a cinco e Ferrol en Común, encabezada por Jorge Suárez, perde tres edís e cae a tres cadeiras, cedendo máis da metade dos apoios. Desaparece a Marea en Pontevedra e Ourense en Común tamén perde a súa representación, ao igual que Lugo Novo. En Vigo, a Marea caeu dos tres a dous representantes. Total de votos en Galiza Infogram


Summary: A decisión da esquerda soberanista galega, vasca e catalá impide a aprobación e lectura no Pleno da declaración institucional sobre Adolfo Suárez, pois requería unanimidade para ser aprobada. Néganse a aprobar un texto que presenta a Transición como 'sumum' da democracia e enxalza a monarquía.

Non haberá declaración institucional do Congreso español en memoria de Adolfo Suárez. A decisión de BNG, Amaiur e ERC de non apoiar un texto que, entenden, se converte nun "relato ficticio da Transición" e nun panexírico da monarquía, impide que a declaracións saia adiante. Non será, logo, aprobada nin lida en Pleno, como pretendían os grandes partidos, pois para iso facía falta o apoio unánime de todos os grupos parlamentares. Bosch lembrou que se ben Suárez legalizou o PCE, non fixo o propio coa esquerda nacionalista galega, vasca e catalá. "ERC non puido presentarse ás eleccións" O portavoz de ERC, Alfred Bosch, explicou nos corredores da Cámara baixa española que até o último momento se estivo a negociar un texto, Mais finalmente o acordo non foi posíbel porque a esquerda nacionalista de Galiza, Euskal Herria e Catalunya non apoian unha declaración que, recollen as axencias, "enxalza a monarquía" e fai un relato de Transición "modélica". E ese relato, apuntou Bosch, é falso. Puxo como exemplo que malia que a propaganda oficial salienta que o PCE foi legalizado, a esquerda nacionalista non puido concorrer ás eleccións de 1977. "ERC non puido estar alí", dixo. Desde Amaiur engadiron que a declaración sería lexitimar a negación ao pobo vasco, e ao resto de pobos do Estado, do dereito de autodeterminación, unha negativa feita "coa conivencia do Exército español·".


Summary: Recomendan clasificar territorios segundo o número de casos por cada 100.000 habitantes e aplicar medidas distintas segundo incidencia.

Un grupo de expertos en saúde e análise de datos publican na revista médica 'The Lancet' un manifesto no que urxen ao Goberno español a ir máis alá nas medidas de loita contra o coronavirus perante o risco dun colapso e saturación do sistema sanitario que se prolongaría até finais de abril. As persoas asinantes consideran que as medidas xa implementadas de confinamento e limitación da mobilidade "van polo bo camiño" mais non son suficientes. Así, e en base a unha serie de modelos matemáticos, consideran que hai risco no Estado español desa saturación, máxime, engaden, tendo en conta que hai unha porcentaxe de poboación envellecida bastante importante e que ten un índice de mortandade alto por coronavirus entre as persoas contaxiadas. Con eses datos na man, estes expertos insisten en que hai un risco "moi alto" de saturación do sistema sanitario até "24 de abril". Por iso, "urximos o Goberno español a implementar medidas máis contundentes para minimizar o impacto da expansión da pandemia entre a poboación". Clasificar segundo territorios No artigo aconsellan clasificar os territorios do Estado segundo a porcentaxe de casos de COVID-19 por cada 100.000 habitantes e que as intervencións e medidas que se realicen respondan ás características desa clasificación. Por exemplo, proseguen, na categoría A, na que houbo 100 ou máis casos por cada 10.0000 habitantes nos pasados sete días, recoméndase un confinamento total e o peche da rexión, exceptuando os servizos esenciais de hospitais, centros de investigación e centros de saúde, durante un período mínimo de entre 15 e 21 días. Nesta categoría estarían Madrid (155 casos por cada 100.000 habitantes), Catalunya, Euskal Herria, e ambas as dúas castelas. Na categoría B, menos de 100 casos por cada 100.000 habitantes, recoméndase permitir que 30% da poboación traballe e a mobilidade de 25%, un confinamento parcial ao tempo que se realiza un estrito seguimento do número de infeccións. Aquí estaría Galiza. Todos os desprazamentos non esenciais por terra mar e aire deben ser totalmente interrompidos polo menos durante 15 días, propoñen. As medidas que propoñen non implicarían que a enfermidade remitise nas vindeiras semanas, aclaran, senón que sería preciso un seguimento relizando probas a todas aquelas persoas susceptíbeis de contaxio. E poñen como exemplo para o seguimento a creación dunha aplicación para móbiles nas que as persoas avisen. Ou incrementar a capacidade para realizar test e proceder a un rápido illamento Tamén lle piden ao Goberno español acceso aos datos dos que dispónpara que a comunidade científica os poda empregar d reclaman medios abondo para o persoal sanitario.


Summary: A portavoz nacional do BNG insiste en que se deben "asumir responsabilidades políticas" ante un feito "gravísimo e intolerábel".

A portavoz nacional do BNG, Ana Pontón, cualificou esta segunda feira de feitos "gravísimos" a suposta espionaxe a líderes independentistas co programa Pegasus, ao tempo que reclamou ao Goberno de Pedro Sánchez que "non os minimice nin mire para outro lado". "É un ataque ao corazón da democracia, non se pode mirar para outro lado", apuntou, nunha rolda de prensa na que tamén falou dunha "vulneración de dereitos". Por iso, pediu "chegar até o fondo", cunha investigación independente e unha comisión de investigación no Congreso, como xa solicitou o BNG a través do seu deputado Néstor Rego. As cinco cuestións que descoñeces do 'Catalunyagate' "Non se pode permitir que se espíe outros cidadáns", advertiu Pontón, quen insistiu en que se teñen que "asumir responsabilidades políticas" ante un "feito gravísimo e intolerábel". "Para todos nós é unha ameaza", concluíu. Estas declaracións chegan logo de que na pasada sexta feira o ministro de Interior, Fernando Grande-Marlaska, asegurase que o seu Ministerio "non comprou" o software Pegasus, que supostamente se utilizou por parte do Executivo estatal para espiar máis de 60 dirixentes independentistas. Dixo, aliás, que tampouco mantiveron nunca negociacións coa empresa responsábel deste programa informático. Na mesma liña apuntara días atrás a ministra de Defensa, Margarita Robles, que na cuarta feira reivindicou o traballo do Centro Nacional de Intelixencia (CNI) e garantiu que todas as súas actuacións serán sempre "sometidas á lexislación vixente", ao tempo que afeou que se fagan acusacións "sen probas". Estes son os independentistas espiados co programa israelí 'Pegasus' Segundo un informe de Citizen Lab, catro presidentes da Generalitat, entre eles o actual, Pere Aragonès, foron espiados con Pegasus. Os outros son Quim Torra, Artur Mas e Carles Puigdemont.